परंतु कुछ इलाकों को छोड़कर, दक्षिण भारत में दशहरा बहुत बड़े स्वरूप में नहीं मनाया जाता क्योंकि यहां उसे प्रवासी आर्यों की मूलनिवासी द्रविड़ों पर विजय के जश्न के रूप में देखा जाता है। तमिलनाडु का द्रविड़ आंदोलन, जो तर्कवाद और तमिल भाषा व संस्कृति के गौरव पर आधारित है, ने सन 1960 के दशक से ही दशहरा की परंपरा का विरोध करना शुरू कर दिया था। पेरियार इस विरोध के प्रतीक थे। उन्होंने तमिलनाडु में रावण लीला का आयोजन शुरू करवाया, जिसके दौरान राम, सीता, लक्ष्मण और इंद्रजीत के पुतले जलाए जाते थे। सन 1973 में उनकी मृत्यु के बाद, द्रविड़ कड़गम की कार्यकर्ता, पेरियार की निजी सचिव और बाद में उनकी पत्नी मणियाअम्मई ने इस पंरपरा को जीवित रखा। सन 1974 में उन्हें रावण लीला का आयोजन करने के आरोप में गिरफ्तार किया गया। मणियाअम्मई की सन 1978 में मृत्यु के बाद से तमिलनाडु में रावण लीला का आयोजन बंद हो गया। सन 1998 में द्रविड़ कड़गम के एक कार्यकर्ता ने राम का पुतला जलाने का प्रयास किया और उसे गिरफ्तार कर लिया गया। तमिलनाडु के तत्कालीन मुख्यमंत्री करूणानिधि इस कार्यकर्ता के समर्थन में आगे आए और इस पर बहुत बवाल मचा। इस साल, थंथई पेरियार द्रविड़ कड़गम (टीपीडीके) ने रावण लीला का आयोजन किया।